钦定古今图书集成/理学汇编/学行典/第228卷 > 《本孝说》金·忠士
## 钦定古今图书集成/理学汇编/学行典/第228卷 > 《本孝说》金·忠士

“道莫大于重生。”重生者，重生之所自来，生之所自来
者父母也。譬之树焉，溉其本则叶必肥矣，能重父母
则子孙必隆矣。故前有以及也，斯后有以及也。子处
父母胞中，十月而去其处，脱然离之，无以相属。然非
不属，属者眇也。月之与鱼，其相与也以天为渊。故月
魄死于上，鱼脑亏于下。谁谓为远？其近也如是。今父
母处于燕，子游于越，父母疾，子为之卧不安处。非尝
知之，气之至也。阮孝绪在锺山，母疾，兄弟欲召之，母
曰：“孝绪至性冥通，必当自至。”阮果心惊，趋省其母。夫
精相连者千里，不足以言，今以去其胞中，遂谓非本末之事哉！故父母之于子，俱荣俱瘁之道也，不可不
知也。先君尝有言曰：子之托父母也，托前，父母之托
子也。托后，托前不适，犹有后也。托后不适，其遂已矣。
夫子寄生于父母者也，父母托死于子者也，生者，自
其生之日而爱始起，养父母，至死而非终也。《传》曰：“事
父母有终身之爱”，非终父母之身终其身也。君子之
求子孙以为父母也，如是则终其身犹未已，其事尚
以世续之矣。故君子“之孝也，千百世以为量而后足
之也。”《孟子》曰：“孝子之至，莫大乎尊亲；尊亲之至，莫大
乎以天下养。故君子之于孝也，尽天下之物而后足
之也。”《曾子》曰：“事君不忠，非孝也；交友不信，非孝也；战
阵无勇，非孝也。故君子之孝也，尽天下之道而后足
之也。故道至孝而大尽矣，天下无以逾之。”古之君子，
崇是道也，故根本厚，根本厚故所生遂，是以寿考存
其身，而福禄在其子孙。